
1. Innledning

Universitetene står overfor store utfordringer som følge av reformarbeidet i offentlig sektor og overgang fra tradisjonell statlig forvaltningsorganisasjon til en organisasjon med større frihet både når det gjelder finansiering, organisering og prioritering av virksomheten. Den økte friheten som gis til institusjonene følges opp av større ansvar knyttet til utnyttelse av ressurser og kvalitet på tjenestene, bl.a. knyttet til gjennomføring av kvalitetsreformen og innføring av ny finansieringsmodell. Som følge av ny finansieringsmodell vil store deler av universitetenes inntekter i fremtiden være knyttet til oppnådde resultater innen forskning og undervisning.

Fakultetets tidligere organisasjonsstruktur var velegnet den tid den ble etablert og har med senere endringer fungert godt. Den er imidlertid svært tidkrevende for mange av det vitenskapelig personalet og vil ikke kunne møte de utfordringer en står framfor på en god måte. Dette er noe av bakgrunnen for den vedtatte instituttstrukturen ved fakultetet som vil kunne møte de utfordringer instituttene står overfor på en bedre og mer konstruktiv måte og samtidig imøtekomme ønsket om større disposisjonsmyndighet over egne ressursrammer.

1.1 Bakgrunn for prosjektet

Som oppfølging av ny instituttstruktur vedtok fakultetsstyret 06.11.02 å etablere et prosjekt for gjennomgang av administrative funksjoner og vurdering av oppgavefordeling mellom instituttene og fakultetet.

I prosessen med å etablere ny instituttstruktur ved fakultetet har det vært et siktemål å tildele instituttene totalbudsjett for lønn og drift. Dette vil innebære en stor overgang i forhold til dagens situasjon, der lønnsbudsjettet i sin helhet ligger ved fakultetet og driftsmidlene (annuum) tilføres instituttet. 

Delegering av rammebudsjett for lønn og drift krever en gjennomgang av administrativ kompetanse ved de nye instituttene for å sikre at det er kompetanse og bemanning til å ivareta de funksjoner dette krever. Videre krever det en gjennomgang av og grenseoppgang for hvilke oppgaver som skal ligge ved fakultetets administrasjonen og hvilke oppgaver som skal delegeres til de nye instituttene. En mellomløsning som også kan være aktuell, og som er tatt i bruk ved noen av fakultetene ved Universitetet i Bergen, er å samle en del administrative funksjoner for flere instituttenheter, for eksempel innenfor økonomi, regnskap.

Fakultetet får seks store institutter som kan ta imot delegering av større administrativt ansvar og oppgaver. Kompetansen for å overta ansvar- og arbeidsoppgaver for et rammebudsjett må være på kontorsjefnivå ut fra at fakultetets samlede budsjett (230 mill. fra UiB og ca. 130 mill fra forskjellige eksterne kilder) i stor grad må forventes å skulle føres ut mot instituttene. Dette krever nye budsjetteringsrutiner og oppfølgingsansvar for instituttene.

Fakultetet lønner i dag vel 600 årsverk fordelt på vel 800 personer. Dette innebærer et stort ansvar og krav til kompetanse i forhold til et større personalansvar som naturlig følger med et større ansvar for totalbudsjettet.

Tilsvarende resonnement som for budsjett, økonomi og personal, vil i langt større grad være aktuelt for undervisning og forskning, både når det gjelder ansvar for oppgavene og oppfølgingen.

1.2 Styringsgruppen

For å gjennomføre prosjektet vedtok fakultetsstyret å oppnevne en styringsgruppe og å engasjere en prosjektleder. Styringsgruppens sammensetning omfatter fakultetsinterne og fakultetseksterne medlemmer som kjenner fakultetet og fakultetets grenseflate til sykehusene/helsevesenet og andre som fakultetet samarbeider med. Arbeidstaker-organisasjonene og hovedverneombud har vært med i prosessen.
Prosjektleder, i samarbeid med Personal- og økonomiavdelingen, fikk i oppdrag å kartlegge den administrative kompetanse fakultetet har i dag og komme med anbefalinger gjennom styringsgruppen. Disse anbefalingene skal legges fram for fakultetet i juni 2003 for vedtak.

Fakultetsstyret har gitt styringsgruppen og prosjektleder følgende mandat:

Styringsgruppen og prosjektleder skal:

· Foreta en gjennomgang av administrativ kompetanse som finnes ved fakultetet i dag.

· Anbefale hvilke oppgaver som bør ligge ved fakultetet ut fra det synspunkt at det er relativt få og spesialiserte og av koordinerende art. Hvilke oppgaver kan legges til de nye instituttene, evt. samles for flere av de nye instituttene.

· Angi hvilken administrativ kompetanse som kreves for å fristille instituttene slik det er beskrevet ovenfor og med de oppgavene som er angitt nedenfor.

· Angi hvordan det kan opparbeides og tilføres nødvendig kompetanse for å få på plass den kompetanse som kreves for funksjonene i punktet ovenfor.

· Fremme forslag til tidsplan for gjennomføring.

Gjennomgangen foretas separat for følgende administrative funksjoner:

· økonomi 

· personal 

· forskning  

· undervisning.

· andre adm. oppgaver i relasjon til interne (UiB) eller eksterne instanser

Styringsgruppen har hatt følgende sammensetning:

Bjarte Børkje, Haukeland Universitetssykehus, leder

Sylvi Aanderud, Institutt for indremedisin

Petter Bomann-Larsen, Det odontologiske fakultet

Knut Olav Daasvatn, Institutt for samfunnsmedisinske fag

Erik Henning Larsen, Hovedverneombud ved Det medisinske fakultet

Eli Glambek, Personal- og økonomiavdelingen

Berit Ingvaldsen, Institutt for nevrologi

Aase Meyer, Hovedtillitsvalgt NTL

Gerd Johannessen, Hovedtillitsvalgt 2fo
Ernst Omenaas, Haukeland Universitetssykehus

Rolf K. Reed, Det medisinske fakultet

Johs. Teigland, Det medisinske fakultet

Prosjektleder Inger Hjeldnes Senneseth, Det medisinske fakultet, har deltatt på styrings-gruppens møter og fungert som sekretær.

1.3 Gjennomføring av prosjektet

Styringsgruppen utarbeidet plan for gjennomføring av prosjektet på sitt første møte 17.12.02  (Vedlegg 1). 

Styringsgruppen skal fremme sin innstilling med sikte på vedtak i fakultetsstyret i juni 2003. Dette innebærer at et omfattende kartleggings- og utredningsarbeid må utføres på forholdsvis kort tid. På den annen side er tiden ofte et viktig moment i omstillingsprosesser, der prosesser som går over lang tid kan være en større påkjenning for de som er berørt. Styringsgruppen anser derfor at en avklaring innen rimelig tid vil være positivt for de involverte.

Dekanus og prosjektledelsen gjennomførte 7. januar 2003 instituttvise informasjonsmøter for alle tilsatte. Det ble informert om ny instituttstruktur, samt om bakgrunn, mandat og plan for gjennomføring av prosjektet. Rådgiver Line Rye, Personal- og økonomiavdelingen, orienterte om planlagt kompetansekartlegging av administrativt ansatte og IT-personalet ved fakultetet.

Kartlegging av administrative oppgaver og oppgavefordeling fakultet - institutt

Arbeidsgruppens mandat tilsier en at det skal foretas en separat gjennomgang for følgende administrative funksjoner:

- økonomi

- personal

- forskning

- undervisning

- andre administrative oppgaver i relasjon til interne (UiB) eller eksterne instanser

I møte 30.01.03 vedtok styringsgruppen å nedsette arbeidsgrupper innenfor følgende arbeidsfelt:

· økonomi- og ressursadministrasjon, 

· personaladministrasjon, 

· studieadministrasjon og 

· forskningsadministrasjon.

  

Arbeidsgruppene har hatt medlemmer fra sentralavdelingene ved UiB, vitenskapelig tilsatte og administrativt tilsatte fra instituttene og fakultetssekretariatet. Ansatte ved fakultets-sekretariatet ble bedt om å ivareta sekretærfunksjonen i arbeidsgruppene.  

27 av fakultetets ansatte har vært medlemmer av arbeidsgruppene, derav 9 faglig tilsatte, 18 administrative tilsatte (11 fra instituttene og 3 fra fakultetssekretariatet), samt 1 medlem fra sentralavdelingene ved UiB innenfor hver av de fire gruppene. Arbeidsgruppe for studie- og forskningsadministrasjon har vært ledet av henholdsvis prodekanus for undervisning Per Omvik og prodekanus for forskning Nils Erik Gilhus. Arbeidsgruppe for økonomi- og ressursadministrasjon og personaladministrasjon har vært ledet av henholdsvis kontorsjef Inger Hjeldnes Senneseth og kontorsjef Ove Botnevik.  Arbeidsgruppenes sekretærfunksjon er ivaretatt fung. kontorsjef Eli Mjøs Persen, kontorsjef Inger Hjeldnes Senneseth, kontorsjef Kari Lie og førstekonsulent Grethe Bjørndal.

Arbeidsgruppenes medlemmer og sekretærer hadde oppstartsmøte fredag 7. februar 2003. Frist for arbeidsgruppenes arbeid ble satt til 14. april 2003. Arbeidsgruppene hadde videre et fellesmøte med presentasjon av arbeidsgruppenes foreløpig anbefalinger 27. februar 2003.

I prosjektet er ansatte ved instituttene og fakultetssekretariatet bedt om å bidra for å gi styringsgruppen et godt grunnlag for forslag om arbeidsdeling fakultet - institutt. I tillegg er institutt- og fakultetsledelsen bedt om å gi innspill i oppstart av prosjektet og ved å avgi høringsuttalelser i ulike faser av prosjektet. 

Kompetansekartlegging 

Kompetansen til fakultetets administrative ansatte og fakultetets IT-personale er dokumentert gjennom en omfattende kartlegging, der både formal- og realkompetansen til disse gruppene er kartlagt. Kompetansekartleggingen er gjennomført i samarbeid med Personal- og økonomiavdelingen ved hjelp av kartleggingsverktøyet Kompkart. Kompetansekartleggingen ble gjennomført i løpet av mars – april. 

Formålet med kompetansekartleggingen er å få en oversikt over hvilke områder fakultetet har tilstrekkelig kompetanse og hvilke områder fakultetet eventuelt trenger å utvikle kompetansen sett i sammenheng med de krav fremtidig organisering av fakultetet vil stille. 

  

2.  Det medisinske fakultet - organisering

Det medisinske fakultet har gjennom 2001/02 arbeidet med endring av instituttstrukturen, der siktemålet har vært å organisere instituttene i større og færre enheter enn dagens organisering med 17 institutter. I møte 25.09.02 vedtok fakultetsstyret ny instituttstruktur. Vedtaket om ny instituttstruktur ble godkjent av Det akademiske Kollegium i møte 24.10.02.

	Ny instituttstruktur:
	Flg. institutt inngår:

	Preklinisk institutt 
	Institutt for anatomi og cellebiologi
Fysiologisk institutt 
Institutt for biokjemi og molekylærbiologi 

	Gades institutt* 
	Gades institutt, Avd. for mikrobiologi og immunologi (inkl. Broegelmanns forskningslaboratorium)
Gades institutt, Avd. for patologi 

	Institutt for indremedisin 
	Institutt for indremedisin
Hudavdelingen
Institutt for klinisk biokjemi 

	Institutt for kirurgiske fag 
	Institutt for kirurgiske fag
Øre-nese-hals-avdelingen 

	Institutt for klinisk medisin og molekylærmedisin 
	Institutt for nevrologi
Pediatrisk institutt (inkl. genetikk)
Avdeling for obstetrikk og gynekologi
Øyeavdelingen 

	Institutt for samfunnsmedisinske fag 
	Institutt for samfunnsmedisinske fag 

	Psykiatrisk institutt 
	Uendret inntil videre, jf. vedtak i fakultetsstyret 25.09.02 

	Institutt for farmakologi 
	Uendret inntil videre, jf. vedtak i fakultetsstyret 25.09.02 


* Broegelmanns forskningslaboratorium vil fremstå som egen seksjon

 

Psykiatrisk institutt og Institutt for farmakologi er uendret inntil videre. Med hensyn på Senter for internasjonal helse, vurderes to muligheter, tilknytning til Institutt for indremedisin eller tilknytning til Institutt for samfunnsmedisinske fag. Dette avgjøres imidlertid ikke før prosessen som nå pågår ved UiB sentralt har avklart organisasjonsform for utviklings-forskning ved UiB. 

De seks førstnevnte instituttene (storinstituttene) har deltatt i prosjektet om ny arbeidsdeling mellom fakultetet og instituttene. For informasjon om storinstituttenes størrelse og lokalisering vises til Vedlegg 2.

3. Arbeidsgruppenes rapporter

Oversikt over de administrative oppgavene framgår av arbeidsgruppenes rapporter (Vedlegg 3-6).  Arbeidsgruppene har gjort et grundig arbeid og avgitt rapporter med velbegrunnede anbefalinger om oppgavefordeling fakultet - institutt. Rapportene vil også danne et godt grunnlag i fakultetets og instituttenes oppfølging av prosjektet.

I tillegg til arbeidsgruppenes rapporter vises til stud.mag.-undersøkelsen 2002 (fakultetsstyre-sak 42/03) som er utført på oppdrag fra fire større aviser. Undersøkelsen er gjennomført av Norsk institutt for studier av forskning og utdanning (NIFU) og viser studentenes tilfredshet med studiet og lærestedet. En tilsvarende undersøkelse ble gjennomført i 2001.
3.1. Studieadministrative oppgaver
Det medisinske fakultet vil ved innføring av kvalitetsreformen ha ansvar for flere studie-program og tilbyr fra høsten 2003 følgende studietilbud:

· Profesjonsstudium i medisin (cand.med.)

· Master i helsefag

· Master i humanbiologiske fag

· Master in International Health (engelskspråklig master)

· Integrert master i farmasi

· Integrert master i odontologi – preklinisk odontologi

· Tannpleierstudiet – prekliniske emner

· Doktorgradsprogram

· Videre- og etterutdanningskurs

Det gis også emneundervisning i helsefag og under bachelor (biologi) og master (ulike studie-retninger) ved Det matematisk-naturvitenskapelige fakultet.

Arbeidsgruppen har trukket fram følgende utfordringer for fakultetet ut fra nåværende og fremtidig studiestruktur og iverksetting av Kvalitetsreformen:

- Ny utvalgsstruktur
- Flere studieprogram
- Krav som følge av kvalitetsreformen
- Verktøy i studieadministrativt arbeid
- Møte med studentene/tilgjengelighet/ekspedisjon
- Læringsmiljø
- Organisering av etter- og videreutdanning

Nedenfor kommenteres noen av utfordringene:

Vedr. ny utvalgsstruktur

Studieutvalg (SU) ble opprettet fra 01.01.2003 og skal ha overordnet ansvar for all undervisning som gis av fagmiljøene ved fakultetet.  SUs mandat er fastlagt våren 2003 og baserer seg på krav i forbindelse med innføring av Kvalitetsreformen, UiBs Reglement for gradsstudier ved UiB og Reglement for opptak, studier og eksamen ved UiB. SU har ansvar for at fakultetets undervisningstilbud er i samsvar med nasjonale kvalitetskrav og undervisningsmål. 

Vedr. flere studieprogram

Fakultetsstyret har vedtatt ny plan for Master i helsefag tilpasset bestemmelser i Kvalitets-reformen. Ny plan for Master i humanbiologisk fag er vedtatt i fakultetsstyret. Masterstudium i helsefag, humanbiologiske fag og Master in International Health ble godkjent av Det akademiske kollegium i møte 24.10.02. Master i humanbiologiske fag har pr. i dag to studieretninger (medisinsk cellebiologi og human fysiologi), men flere studieretninger er under planlegging (human ernæring). I tillegg vil et integrert masterstudium i farmasi bli igangsatt høsten 2003 i samarbeid med Det matematisk-naturvitenskapelige fakultet.
Vedr. krav som følge av Kvalitetsreformen.

Kvalitetsreformen legger opp til omfattende oppfølging av den enkelte student, hyppigere tilbakemelding på prestasjoner gjennom semesteret, bedre veiledning gjennom studiet, alternative vurderingsformer (mappevurdering, hjemmeeksamen m.v.) og mindre bruk av store eksamener. Det skal utarbeides en utdanningsplan/-kontrakt mellom institusjonen og den enkelte student som beskriver hvilke forpliktelser institusjonen har overfor studenten og hvilke forpliktelser studenten har overfor institusjonen og overfor medstudenter. Ordningen er tenkt som et nyttig verktøy for både student og institusjon for å sikre en betryggende oppfølging og veiledning av studentene, og den skal gi institusjonene oversikt som vil sikre en effektiv bruk av tilgjengelige ressurser.

Kvalitetsreformen fokuserer på et forsvarlig fysisk læringsmiljø for studentene. Det vil bli ført tilsyn med at institusjonene dokumenterer arbeidet med læringsmiljøet, og at de innarbeider dette i sine interne kvalitetssikringssystem.

Masterstudiene er tilpasset kravene i Kvalitetsreformen. Medisinstudiet (150-planen) er under evaluering (klinisk del)/oppfølging av gjennomført evaluering (preklinisk del). De fleste kravene i Kvalitetsreformen er gjennomført i medisinstudiet (studieårets lengde, bokstavkarakterer, utdanningsplan mellom student og studiested og til dels interaktive undervisningsformer), mens andre tiltak må gjennomgås i forbindelse med oppfølging av evalueringen (nye og varierte vurderingsformer, samt gjennomgang av rutiner for evaluering av undervisningen).

3.2 Forskningsadministrative oppgaver

Arbeidsgruppe for forskningsadministrasjon trekker fram følgende utfordringer for fakultetet/ instituttene:

· Tiltak for å fremme forskning av høy internasjonal kvalitet – håndtering og oppfølging av nasjonale og lokale evalueringer

· Ekstern finansiering - posisjonering i forhold til finansieringskilder 

· Ekstern finansiering - organisering og administrasjon av prosjektene

· Forskerrekruttering

· Økt bruk av biobanker og helseregistre 

· Rapportering av kommersialiserbare forskningsresultater jfr. nytt rettighetsregime  

· Rutiner vedrørende resultatrapportering og resultatpremiering, inkludert incentiver for samarbeid (etablering av sterkere forskningsgrupper, samarbeid om publikasjoner)

· Samspill universitetet -  fakultetet – instituttene

· Profilering av kompetanse som er unik ved fakultetet

· Etablering av ny felles doktorgradsutdanning

· Spesialistutdanning for leger

Nedenfor kommenteres noen av utfordringene:
Vedr. tiltak for å fremme forskning av høy internasjonal kvalitet 

En stadig større del av fakultetets finansieringsgrunnlag dekkes av eksterne midler. Det er derfor viktig å posisjonere seg for å komme i inngrep med eksterne midler. I arbeidet med rådgivning og søknadsskriving må universitetet/Forskningsavdelingen/Unifob samarbeide direkte med instituttene/forskerne. Initiativet om samarbeid må gå begge veier. 

Vedr. ekstern finansiering – organisering og administrasjon av prosjektene

Unifob er universitetets redskap for administrasjon av eksternt finansiert virksomhet. For prosjekter som legges i Unifob kan instituttene rapportere resultater som vil påvirke den resultatbaserte finansieringsandel for forskningsaktivitet. Innovest organiserer i dag en rekke kliniske prosjekter, særlig anvendte prosjekter, men disse kan ikke rapporteres som resultater som i den nye finansieringsmodellen vil gi inntekt for universitetet. Det er en administrativ utfordring at også disse prosjektene og prosjekter organisert gjennom andre institusjoner skal synliggjøres som en del av instituttenes og fakultetets eksternt finansierte forskning.

Randsoneetablering, der universitetet/fakultetet inngår som aktør i større eller mindre grad, er et viktig vekstfelt som kan gi forskningsmessige synergieffekter for alle aktørene.

Vedr. økt bruk av biobanker og helseregistre

Biobanker og helseregistre er av de aller viktigste ressursene for medisinsk forskning i Bergen. God utnyttelse krever samordnede forskningsprosjekter. Dessuten er det nødvendig å kjenne lovgivning og etiske retningslinjer. Dette krever forskningsadministrativ innsikt, samt administrativ samhandling med Regional komité for medisinsk forskningsetikk, Norsk samfunnsvitenskapelig datatjeneste, Datatilsynet etc. Det må etableres rutiner for opprettelse og bruk av biobanker og helseregistre. 

Ad. Rapportering av kommersialiserbare forskningsresultater jfr. nytt rettighetsregime  

Fra årsskiftet har universitetet fått rett til å overta retten til næringsmessig utnyttelse av patenterbare oppfinnelser gjort av ansatte. For å stimulere forskerne til økt kommersialisering av forskningsresultater har Unifob utlyst en stilling som rådgiver for kommersialisering. UiB/Unifob samarbeider med kommersialiseringsselskapet ForInnova AS/SARSIA AS og planlegger et nært samarbeid med Helse Bergen/Helse Vest. 

Ad. Etablering av en ny felles doktorgradsutdanning 

Universitetet i Bergen vil etter planen vedta reglement for PhD-graden våren 2003. Kandidater som ønsker veiledning ved fakultetet kan da søke opptak ved fakultetets doktorgradsutdanning uavhengig hvilken grunnutdanning kandidaten har. Det avgjørende blir om fakultetet har fagmiljø og ressurser til å veilede kandidaten.

Ad. Spesialistutdanning for leger 

Spesialistutdanning for medisinere er i dag administrert av Den norske Lægeforening. Universitetenes medvirkning i spesialistutdanningen er under vurdering, og det er planer om større medvirkning i bl.a. veiledning av spesialstutdanningenes forskningsoppgave. Dette vil kreve økte faglige ressurser og administrativ tilrettelegging.

3.3 Økonomi- og ressursadministrative oppgaver

Arbeidsgruppen trekker fram følgende framtidige utfordringer:

· Økonomistyring, inkl. Unifob, Bergensmodellen og lociene (budsjettering, regnskapskontroll, rapportering) og 

· forenkling av budsjettprosessen


Stikkord for de siste 10 årene er endring og desentralisering, der utviklingen har gått fra detaljstyring på stillingshjemmel, post-/underpostnivå til mer økonomisk frihet med styring/beslutningsmyndighet innen rammebudsjett. I dag er universitetene nettobudsjettert og regnskapsføringen er endret fra kontant- til regnskapsprinsippet med ansvar for bl.a. periodisering av inntekter/utgifter og likviditetsstyring. Innføring av økonomisystemet Oracle Financial (OF) legger til rette for at manuelle arbeidsoppgaver i framtiden vil erstattes av elektroniske rutiner (bestilling/innkjøp og faktura-behandling)


Utfordringen for fakultetet/instituttene blir å 

· forvalte knappe ressurser, 

· utføre de administrative oppgavene rasjonelt i tråd med gjeldende lov og regelverk, og 

· ha tilstrekkelig personalressurser og kompetanse til rasjonell bruk av administrative system. 

Desentralisering av oppgaver/beslutningsmyndighet medfører større ansvar og stiller større krav til kompetanse.

Vedr. eksternt finansiert virksomhet (Unifob, Bergensmodellen, 3. modellen)

Den eksternt finansierte virksomheten ved UiB blir nå organisert slik:

1) Nye eksternt finansierte forskningsprosjekter skal opprettes i Unifob. Gamle forskningsprosjekter kan flyttes til Unifob etter avtale. Unifob vil stå som kontrakts-part og har ansvar og administrativ oppfølging av prosjektene. Over tid skal alle forskningsprosjekter være ført over til Unifob.

2) Rekrutteringsstillinger skal forvaltes av fakultetene. Fakultetene har ansvar og administrativ oppfølging av prosjektene. Fakultetene bestemmer selv i hvilken grad de vil delegere oppgaver til instituttene. 

3) De prosjektene som ikke havner i Unifob og ikke er rekrutteringsstillinger, behandles som vanlig instituttvirksomhet. Institutt/fakultetet har ansvar og administrativ oppfølging, men kan få bistand til konkrete oppgaver fra Personal- og økonomiavdeling (Seksjon for prosjektadministrasjon – SPA) som har overtatt de funksjonene SEP tidligere hadde.
Instituttene og dermed også fakultetet har samme ansvar for eksterne midler omtalt i pkt. 3 som for midler bevilget direkte fra Universitetet. Budsjettansvar må knyttes til det nivå som har anvisningsmyndighet slik at institutt/fakultet må dekke evt. tap på slike prosjekter. Institutt/fakultet må ha rutiner for å overvåke økonomistyringen av disse prosjektene slik de har for den øvrige virksomheten.

Ved Det medisinske fakultet forvalter instituttet/forskerne prosjektmidler/stillinger i den såkalte ”3. modellen” (Kreftforeningen, Nasjonalforeningens Hjerte-karrådet m.fl.). Arbeids-giveransvaret ligger utenom UiB. Bidragsyter betaler ikke dekningsbidrag og fakultetet bør ta stilling til hvordan infrastrukturkostnadene skal dekkes.

Dersom mengden eksterne prosjekter omtalt i pkt. 3 blir stor, kan det være interessant for fakultetet å forhandle frem en avtale med Unifob om overtakelse av disse prosjektene. Dette har Det matematisk-naturvitenskapelig fakultet gjort (”Avdeling for Naturvitenskap”).
3.4 Personaladministrative oppgaver

Arbeidsgruppe for personaladministrasjon har trukket fram følgende framtidige utfordringer:

· Utvikle en dynamisk personalfunksjon på tvers av institutter og fakultetssekretariatet som gjør fakultetet samlet sett i stand til å løse dagens og morgensdagens personal-oppgaver effektivt og ansvarlig.

· Generelt tilstrebe ytterligere forenklede/rasjonelle rutiner ved tilsetting i vitenskapelige stillinger, spesielt i rekrutteringsstillinger (postdok, stipendiat)

· Instituttene gjøres bedre i stand til å løse arbeidsoppgaver innenfor personaladministrasjon (ansvar: begge nivåer)

· Nærmere avklaring vedrørende arbeidsoppgaver/-fordeling for tilsatte ved UiB med arbeidsplass ved Haukeland Universitetssykehus

· Kompetansekartlegging/-opparbeiding/-tilføring – tilrettelegging/ressurser

· Planer for bedre utnyttelse av fakultetets samlede kompetanse (HR)

· Håndtering av tilsatte; eksternt finansiert i den såkalte ”3. modellen”

· Rasjonell organisering av virksomheten ved instituttene (forskning, undervisning, personal/økonomi) – sammenslåing av felles funksjoner på tvers av instituttgrensene 

· Utarbeide bemanningsplaner (T/A personale) ved alle fakultetets enheter.

· Personalressurser/-kompetanse må være dimensjonert i forhold til de funksjonene som skal ivaretas.

Nedenfor kommenteres noen av utfordringen:

Vedr. Rasjonell organisering av virksomheten ved instituttene:

Arbeidsgruppen har lagt til grunn for sin vurdering av framtidig arbeidsdeling mellom fakultet/institutt at instituttene vil få utvidete fullmakter og få tilført egne lønnsmidler. En slik omlegging vil kunne gi en forenkling av det administrative forarbeidet og kommunikasjonen som i dag foregår mellom institutter/avdelinger og fakultetssekretariatet i forkant av utlysning og tilsetting i alle typer stillinger, både faste og midlertidige. 

Ved å gjøre stillingsprioriteringer til først og fremst instituttinterne saker og saker om budsjettdekning, kan fokus for personaladministrasjonen rettes mot forenkling av de administrative rutinene. Fakultetene blir da mer en samarbeidspartner enn en forhandlings-motpart for instituttene. Sammenslåing til større instituttenheter og desentralisering av myndighet kan gi effektivitetsgevinst (frigi tid) på begge nivåer.

Arbeidsgruppen omtaler også at Universitetsstyret har vedtatt en prøveordning for forenklet tilsettingsprosess for stipendiater, postdoktorer og forskere ved Det matematisk-naturvitenskapelige fakultet ved å opprette et tilsettingsråd for disse stillingene sammensatt av dekanus, fakultetsdirektør og en representant oppnevnt av organisasjonene. Innstillings-myndigheten for stipendiater legges til instituttstyrer ved det institutt hvor stipendiaten har sin veileder. For postdoktor- og forskerstillinger er instituttstyret innstillingsmyndighet. Arbeids-gruppen foreslår at det generelt bør tilstrebes ytterligere forenklet tilsettingsprosess for vitenskapelige stillinger, spesielt for rekrutteringsstillinger.

Vedr.  eksternt finansierte stillinger

Når det gjelder administrative funksjoner vedrørende tilsettingsprosess i eksternt finansierte stillinger, er rutiner/forhold mellom Personal- og økonomiavdelingen, Seksjon for prosjekt-administrasjon og Unifob ennå ikke er klarlagt. Gruppen har derfor i liten grad kommentert fremtidige utfordringer/endringsforslag. Imidlertid er de administrative rutinene knyttet til eksternt finansierte stillinger i stor grad forenklet, slik at effektivitetsgevinsten her er mindre enn for de ordinære fakultetsstillingene.

Vedr.  Personalpolitikk

Skal lønnsmidlene disponeres på instituttnivået, må instituttene bli mer aktive personal-politiske utøvere. Det er viktig intensjonene i UiBs personalpolitikk følges, slik at ulik praksis ved instituttene unngås. Bidrag til dette vil være å utvikle klare personalpolitiske føringer ved fakultetet og bygge opp en god kommunikasjon på tvers av enhetene. De avtalefestede rettigheter og plikter som ligger i Hovedavtalen og i særavtaler er en vesentlig del av personalpolitikken og må håndteres ved enhetene. Arbeidsgruppen nevner følgende områder innenfor personalpolitikken det må arbeides med: kompetanseutvikling, arbeidstvister, rekruttering, nytilsatte, livsfase-/seniorpolitikk og medarbeidersamtaler.

4. Administrative oppgaver – kompetanse ved fakultetet


Kompetansekartleggingen ble startet før arbeidsgruppenes rapporter forelå og baserer seg på erfaringer som er gjort ved registreringer ved Det psykologiske og Det juridiske fakultet. Hvilke funksjoner som skulle inngå i kompetanseregistreringen, er vurdert av styrings-gruppens administrative medlemmer fra instituttene og prosjektleder. Oversikt over arbeids-oppgaver som er registrert innenfor studie- og forskningsadministrasjon, økonomi- og ressursadministrasjon, personaladministrasjon, samt IKT-funksjoner, EDB-verktøy, administrative funksjoner og ledelse framgår av Vedlegg 7.

76 ansatte i faste stillinger er registrert i kompetansedatabasen og omfatter personer i hel- og deltidsstillinger som har administrative funksjoner og IKT-funksjoner. Databasen omfatter også personer som ved registreringstidspunktet hadde permisjon fra stillingen.

Pr 2. mai hadde 69 registrert seg i databasen. Av de som ikke har registrert seg, er 2 som har  arbeidsplass ved desentrale sykehus og som pr. dd. ikke har fått gjennomført registrering i databasen av praktiske årsaker.

Antall medarbeidere involvert i en eller flere oppgaver innenfor hovedarbeidsområdene:
	Arbeidsfelt
	Involvert i en eller flere oppgaver innenfor arbeidsfeltet

	Studieadministrasjon
	43

	Forskningsadministrasjon
	38

	Økonomiadministrasjon
	55

	Personaladministrasjon
	39


Grunnlaget for tallene baserer seg på de ansattes oppgaver i forhold til tidligere institutt-struktur med 17 institutter og fakultetssekretariatet, inkl. IKT-bukerstøtte og Felles forskningssenter. Den generelle oversikt viser antall personer som er involvert i en eller flere oppgaver innenfor arbeidsfeltene. Ved de minste instituttene har det kun vært en administrativ tilsatt som har ivaretatt funksjonen innenfor alle arbeidsfeltene i samarbeid med instituttstyrer og leder av Eksamens- og undervisningsutvalget ved instituttet. 

Oversikten over ansatte som har vært involvert i en eller flere arbeidsoppgaver innenfor de fire arbeidsfeltene viser at mange er engasjert i økonomi- og personalforvaltning. Tallene må sees i sammenheng med antall instituttenheter og hvilke arbeidsoppgaver som inngår i registreringen innenfor de enkelte områdene (Vedlegg 7). 

Oversikten over antallet personer som er engasjert i studie- og forskningsadministrative oppgaver i forhold til personer som er engasjert i økonomi- og personalforvaltning kan likevel tyde på at utfordringen ved omstilling til ny instituttstruktur må være å etablere en rasjonell ansvars- og arbeidsfordeling mellom fakultetet og instituttene i økonomi-/og personal-forvaltningen med tanke på å kunne styrke støttefunksjonene for undervisning og forskning.

5. Styringsgruppens forslag til satsinger: arbeidsdeling fakultet - institutt


Styringsgruppen anbefaler at følgende overordnede prinsipper legges til grunn for de administrative funksjonene for alle de fire hovedområdene:

· Større disposisjonsmulighet for instituttene over egne lønns- og driftsrammer

· Klare og gode kommunikasjonslinjer mellom fakultetet og instituttene

· Symmetri i organiseringene ved fakultetet og instituttene: Fakultetet og instituttene må ha seksjoner eller stillinger som dekker de fire hovedområdene

· Fullført saksbehandling på ett nivå
 (aktuelt for alle de fire hovedområdene)

· Sikre kompetansen der oppgavene skal utføres

· Redusere sårbarhet og personavhengighet

· De administrative tjenestene må ha god kvalitet på alle trinn, ikke minst ekspedisjonstjenestene.
· Utarbeiding av serviceerklæringer for utførelse av administrative tjenester

På instituttnivå vil saksbehandling for universitetsfunksjoner og ekstern finansierte funksjoner finne sted, men med ulik saksgang.

Styringsgruppen anbefaler at det velges en og samme modell for ansvars- og arbeidsfordeling mellom institutt og fakultet. Imidlertid kan det ut fra instituttadministrasjonenes størrelse, geografisk beliggenhet og kompetanse være grunn til å vurdere hensiktsmessigheten av å etablere samarbeid om økonomi- og personalfunksjoner mellom noen av de mindre instituttene. Forutsetningen for at dette skal være hensiktmessig er at instituttkontorer har nær geografisk lokalisering.

Det bør settes kvalitetskrav til utførelse av de administrative tjenestene ved fakultetets enheter. Dette gjøres ved at det utarbeides serviceerklæringer der det settes krav/forventinger til utførelse av tjenestene og krav/forventninger til brukerne av tjenestene.
5.1 Studieadministrative oppgaver: Forslag til arbeidsdeling fakultet – institutt:
Arbeidsgruppens anbefaling av hvilke oppgaver som bør ligge ved fakultetet og hvilke oppgaver som kan legges til de nye instituttene, baserer seg på at administrasjon og saksbehandling skal skje på det nivå der oppgaven utføres, og at prinsippet om fullført saksbehandling i størst mulig grad bør følges. Fakultetet må ivareta oppgaver av koordinerende art mellom flere eller alle instituttene. 

Gruppen har satt opp en kolonne for ”Myndighet”, fordi det i noen tilfelle (for eksempel studentopptak) er fakultetet som har myndighet til å ta opp studenter, mens prinsippet gruppen har arbeidet etter, tilsier at opptaksarbeidet (til masterprogrammer og enkeltemner) skjer på instituttnivå.  For å oppnå dette, anbefaler arbeidsgruppen at der instituttet skal gi uttalelse i saker hvor fakultetet har myndighet, oversendes saken til instituttet for fullført saksbehandling.  Instituttet skriver så svarbrev som oversendes (elektronisk) for godkjenning på fakultetsnivå.


Gruppen har ikke funnet det hensiktsmessig å foreslå samling av oppgaver for flere institutter, men peker på at det i situasjoner med lengre fravær av personale som utfører spesialiserte oppgaver, kan være hensiktsmessig å samarbeide med andre institutt om enkelte tjenester. Nettverksgrupper, der personalet blir godt kjent med øvrige ansatte og deres arbeidsoppgaver, kan være en mulig tilnærming til en slik løsning.

Vedr. innføring av Kvalitetsreformen og studentenes læringsmiljø

Det nye Bygg for biologiske basalfag (BBB) vil gi gode forhold for studentene mht. krav til læringsmiljøet. Det er viktig at Preklinisk institutt benytter den muligheten instituttsammenslåingen og det nye bygget gir for kvalitetsheving av de administrative støttefunksjonen for undervisning/eksamen, informasjon og veiledning til studentene, jfr. fakultetsstyresak 42/03. 

Det er opprettet samarbeidsorgan mellom helseforetaket og Det medisinske fakultet/UiB. Dette er et forum hvor foretaket kan ansvarliggjøres for studentenes læringsmiljø.  De statlige bevilgningene til universitetsklinikkene er underutnyttet og bør gi betydelig rom for kvantitets- og kvalitetsheving.
Instituttene har ansvar for å skape gode læringsmiljø og for å sette av ressurser og prioritere undervisningsoppgaver, veiledning og informasjon til studentene.

Vedr. ekspedisjonstjenester – felles studentekspedisjon

Instituttekspedisjonene må betjene studentene som til enhver tid undervises ved instituttet. 
Ekspedisjonstjenesten må fungere så godt at studentene får hjelp på stedet eller blir henvist til riktig instans. Studenter med behov for studieveiledning og andre tjenester ved Fakultetssekretariatet må henvises, helst ved at det blir gjort avtale med studieveileder/ saksbehandler over telefon eller via elektronisk kalender. 

Arbeidsgruppen vurderer det som hensiktmessig å samlokalisere ekspedisjonen for Preklinisk institutt og fakultetsekspedisjonen i BBB. Forutsetning for at dette skal fungere, er at det skjer kompetanseoverføring mellom fakultets- og instituttpersonale ved at personer sitter sammen i ekspedisjonen i noen tid av åpningstiden. Den fakultetstilsatte må også ha deler av sin arbeidsdag sammen med fakultetsadministrasjonen av hensyn til informasjons- og kompetanseoverføring. 


Den felles studentekspedisjonen må sikres hensiktsmessig lokalisering, god infrastruktur og gode arbeidsforhold i BBB.  Bemanningen må dimensjoneres slik at funksjonen opprettholdes både ved kortere og lengre fravær.

Vedr. informasjon om studier og undervisning for å rekruttere og beholde studentene

De nye storinstituttene må prioritere gode beskrivelser av de studieprogrammer/deler av studieprogrammer og emner som de har undervisningsansvar for.  Dette innebærer alle opplysninger som studentene skal forvente å finne i Studentportalen, som timeplaner, fag- og målbeskrivelser.


Nytt timeplanleggingssystem, som er under vurdering, skal være operativt fra høsten 2004.  Dette vil være et system som kan benyttes til å utarbeide timeplaner, mens instituttene i dag legger inn allerede ferdige timeplaner i Studentportalen.

Vedr. veiledningstjenester for de ulike studieprogrammene.

Studieprogrammer der flere av fakultetets institutter er involvert, og der opptaket skjer sentralt, bør veiledes på fakultetsnivå av hensyn til helhet og den nødvendige koordinasjon i programmet. Per i dag gjelde dette medisin- og farmasistudiet. Fakultetet har ansvar for kullister og undervisningslister for disse studieprogrammene.

Studieprogrammer, der opptaket skjer ved institutt, bør også veiledes ved institutt. Per i dag gjelder dette masterprogrammer. Instituttene har ansvar for kullister og undervisningslister for disse studieprogrammene.

Konklusjon: 

Styringsgruppen anbefaler følgende premisser og arbeidsdeling fakultet- institutt for studieadministrative oppgaver:

· All administrasjon og saksbehandling skal skje på det nivå, der oppgavene utføres og der prinsippet om fullført saksbehandling følges.  

· Oppgavefordelingen må hindre dobbeltarbeid ved at fakultetet saksbehandler der instituttet kan gjennomføre og fullføre saksbehandlingen.
· Fakultetet må ivareta utviklingsoppgaver, strategiske oppgaver og oppgaver av koordinerende art for studieprogrammer der flere institutter er involvert, bl.a. generell informasjon, rekruttering, opptak, studieplanarbeid, reglement, studieveiledning, koordinerende oppgaver i forhold til eksamen mv. som ivaretas av fakultetet. Dette gjelder medisinstudiet og farmasistudiet. Administrative oppgaver i forhold til informasjon, gjennomføring og godkjenning av undervisning og eksamen utføres på instituttnivå. 
· For studieprogrammer som i hovedsak involverer ett institutt bør det administrative arbeidet utføres på instituttnivå. Dette gjelder pr. i dag masterstudier, preklinisk odontologi, tannpleierstudiet og enkeltemner.
For utfyllende oversikt over arbeidsdelingen vises til arbeidsgruppens rapport (Vedlegg 3).
5.2 Forskningsadministrative oppgaver: Forslag til arbeidsdeling  fakultet – institutt

UiB vil i løpet av våren 2003 vedta nytt reglement for en felles PhD-grad. Det er utarbeidet forslag til reglement som fastslår at styret ved UiB har det overordnede ansvar for forsker-utdanningen ved institusjonen. Ansvaret for den faglige og administrative gjennomføringen av forskerutdanningen er delegert til fakultetene innenfor deres respektive fagområder. Reglementet fastslår at fakultetets myndighet ikke kan delegeres til instituttnivå dersom dette ikke er eksplisitt nevnt i reglement for PhD-graden. På dette grunnlag har arbeidsgruppen foreslått endret arbeidsdeling mellom fakultet og institutt innenfor framdriftsrapportering for doktorgradskandidater og veiledere, der dette nå overføres til instituttene. Ansvar for doktorgradsavtale og forslag til bedømmelseskomite ligger også på instituttnivå. Bedømmelseskomiteens leder skal, i samråd med øvrige komitemedlemmer, doktorand og fakultet, avtale tidspunkt for eventuell disputas senest 1 måned etter at avhandlingen er levert.

Det vises videre til arbeidsgruppens foreslag om økt satsing på følgende forsknings-administrative oppgaver 

· Økt støtte for  utforming av søknader for eksternt finansierte prosjekter.
· Forskerrekruttering.
· Økt samarbeid med Helse vest, Haukeland Universitetssykehus og samarbeidende sykehus.
· Administrativ støtte for opprettelse og bruk av biobanker og helseregistre. 

· Kvalitativ bedre og koordinert rapportering.
· Informasjon om forskning, locus, prosjekter (web-basert). 

· Koordinering ved innkjøp av vitenskapelig utstyr. 

Konklusjon: 

Styringsgruppen anbefaler følgende premisser og arbeidsdeling fakultet - institutt for forskningsadministrative oppgaver:
· Fakultetet må ivareta utviklingsoppgaver, strategiske oppgaver og koordinerings-oppgaver.
· Hovedansvaret for doktorgradsutdanningen legges til fakultetet; framdriftsrapportering ivaretas på instituttnivå. 

· Kvalitativ god og koordinert rapportering må utføres på instituttnivå. Dette blir en viktig oppgave i forhold til tilførsel av resultatmidler.

· Forskerlinje for medisinstudenter koordineres på fakultetsnivå. Instituttene må bidra med faglig informasjon og oversikt over forskningsmiljøer/mulige studentoppgaver mv.

· Rådgivning og økt støtte for utforming av søknader for eksternt finansierte prosjekter må utføres i et nært samarbeid mellom Forskningsavdelingen/Unifob og instituttene. 

· Forskerrekruttering må ivaretas i et samarbeid mellom instituttene og fakultetet. Informasjon om forskning, locus, prosjekter (web-basert) blir viktig for rekruttering til medisinske forskning.

· Samarbeid med Helse Vest, Haukeland Universitetssykehus og samarbeidende syke-hus må foregå på universitet/fakultetsnivå og ved samarbeid mellom instituttene og de tilhørende sykehusavdelingene. 

· Det må etableres rutiner for opprettelse og bruk av biobanker og helseregistre. Administrativ støtte for bruk av biobanker og helseregistre må ivaretas på instituttnivå.  

· Administrasjon av eksternt finansiert forskning og koordinering av innkjøp av vitenskapelig utstyr må ivaretas ved instituttene

For utfyllende oversikt over arbeidsdelingen og forslag til satsingsområder vises til arbeidsgruppens rapport (Vedlegg 4).

5.3 Økonomi- og ressursadministrasjon: Forslag til arbeidsdeling fakultet – institutt

Arbeidsgruppen anbefaler at beslutningsmyndighet for lønnsbudsjettet delegeres til instituttnivå. Dette er også i tråd med de fleste instituttene og fakultetssekretariatets tilbakemelding. 
De siste årene har departementet forutsatt en effektiviseringsgevinst i budsjettene ved å legge inn for lav pris- og lønnskompensasjon. UiB og fakultetet prioriterer egne satsingsområder som krever ressursavsetninger innen tildelt budsjettramme. Lønnsbudsjettet har således blitt salderingspost når fakultetsstyret fordeler midler. Det økonomiske presset på både fakultet og institutt er og vil bli stort framover, og overgangen til rammebudsjettering vil kunne forsterke presset på instituttene. 

På tross av knappe økonomiske rammer ved overgang til rammebudsjettering, vil delegering av rammebudsjett gi bedre mulighet for å samordne og bedre økonomien på instituttnivå., bl. a. ved å styrke økonomien gjennom økt tilfang av eksterne midler som også forvaltes på instituttnivå. Instituttene kan i større grad enn fakultetet vurdere personalbehov i forhold til totalvirksomheten ved instituttet. 

For at dette skal gi gevinst for instituttet må en betydelig andel av dekningsbidraget tilbakeføres instituttene. Instituttet/forskerne ved Det medisinske fakultet forvalter prosjekt-midler/stillinger i den såkalte 3. modellen (Kreftforeningen, Hjerte-karrådet m.fl.). Arbeids-giveransvaret ligger utenom UiB. Bidragsyter betaler ikke dekningsbidrag, og fakultetet må ta stilling til hvordan infrastrukturkostnadene skal dekkes.

Arbeidsgruppen har ikke anbefalt modell for ansvars- og arbeidsfordeling mellom fakultetet og det enkelte institutt, og om det skal velges en og samme modell mellom alle institutt og fakultetet. Arbeidsgruppen viser til at andre fakulteter har valgt å organisere oppgavene knyttet til oppfølgingen av budsjettet i en felles serviceseksjon. Fordelen med slike servicesentre er at en kan oppnå en lavere administrativ kostnad, lettere oppnå standardisering og redusert sårbarhet. Ulempen er at en får økt avstand mellom tjenestemottaker og tjenesteyter, noe som kan oppleves som redusert kvalitet. Delegering av oppgaver til instituttene vil medføre økte kompetansekrav på instituttadministrasjonene, og det er også sannsynlig at en desentralisert økonomiforvaltning vil øke administrasjonskostnadene på felt som ligger utenfor universitetets kjernefunksjoner.

Instituttene gir ikke entydige innspill vedr. modell for arbeidsdeling fakultet/institutt, men ser ingen motsetning i at ”myndighet” og administrativt ansvar skilles der dette er mest hensiktsmessig. Det ryddigste vil være at administrativt ansvar, forvaltningsansvar og anvisningsansvar ligger på ett og samme sted.
Det vises til arbeidsgruppe for personaladministrasjon som anbefaler at det velges en og samme modell for ansvars- og arbeidsdeling mellom institutt og fakultetet, men at det kan være hensiktsmessig å etablere samarbeid mellom noen av de mindre instituttene. Institutt for kirurgiske fag ser det som hensiktmessig at institutter som har nær geografisk lokalisasjon kan ha fellesfunksjoner innenfor personal- og økonomiadministrasjon. Ved slik organisering må det motarbeides at man får ”flere nivåer” med ulik ansvar- og arbeidsoppgaver/kompetanse innenfor fakultetet (fakultet/samarbeidende institutter/institutt/seksjon), noe som kan vanskeliggjøre kommunikasjonen.

Desentralisering av fastlønnsbudsjettet medfører at økonomirapporteringen fra institutt til fakultet formaliseres slik at fakultetsstyret reelt kan overvåke økonomien ved instituttene i løpet av året og i tide kan gripe inn dersom det skulle være nødvendig. Den nye organiseringen av eksternt finansiert virksomhet medfører at økonomirapporteringen fra prosjekt til institutt og fakultet formaliseres for prosjekter utenom Unifob og 3.modellen, slik at instituttstyrene og fakultetsstyret reelt kan overvåke økonomien i prosjektene.

Konklusjon:

Styringsgruppen anbefaler følgende premisser og arbeidsdeling fakultet - institutt for økonomi- og ressursadministrative oppgaver:
· Beslutningsmyndighet for lønnsbudsjettet delegeres til instituttnivå. Fakultetsstyret må ved budsjettfordelingen for 2004 vedta ramme for instituttenes lønnsbudsjett. Fakultetet synliggjør den knapphet som ligger i lønnsbudsjettet og fordeler knappheten til instituttene. 
· Koordineringsoppgavene og strategioppleggene må ligge til fakultetet. Det samme gjelder forvaltning av fakultetets strategiske midler og fellesressurser.
· Ansvar for instituttenes strategiske midler og fellesressurser ligger på instituttnivå.

· Ansvar- og arbeidsoppgaver for økonomi- og ressursadministrasjon legges til instituttene. 

· Preklinisk institutt og Institutt for samfunnsmedisinske fag har i dag et volum, størrelse og beliggenhet som gjør det rasjonalt å disponere rammebudsjett og håndtere personaladministrasjonen selv.  

De universitetsklinikknære instituttene: Institutt for indremedisin, Institutt for kirurgiske fag, Gades institutt og Institutt for klinisk medisin og molekylærmedisin bør danne en felles servicegruppe som utfører økonomi- og ressursadministrasjon og personaladministrasjon. Servicegruppen må knyttes nært til de enkelte instituttene, der servicegruppen skal utføre det administrative arbeidet på oppdrag fra instituttene. Saksgangen/kommunikasjonen med fakultetet går fra instituttet v/styrer og administrativ leder og vice versa. 

Dette vil være en modell som også faller sammen med saksfellesskapet med Unifob/Innovest og Helse Bergen.

· Desentralisering av fastlønnsbudsjettet medfører at økonomirapporteringen fra institutt til fakultet formaliseres slik at fakultetsstyret reelt kan overvåke økonomien ved instituttene i løpet av året.

· Den nye organiseringen av eksternt finansiert virksomhet medfører at økonomirapporteringen fra prosjekt til institutt og fakultet formaliseres for prosjekter utenom Unifob og 3.modellen, slik at instituttstyrene og fakultetsstyret reelt kan overvåke økonomien i prosjektene.

For utfyllende oversikt over arbeidsdelingen vises til arbeidsgruppens rapport (Vedlegg 5).

5.4 Personaladministrasjon: Forslag til arbeidsdeling fakultet - institutt

Ut fra et kostnadseffektivitetshensyn anbefaler arbeidsgruppen at de fleste administrative rutinene vedrørende alle typer tilsettinger fortsatt utføres på fakultetsnivå. Innenfor personaladministrasjonen er det svært viktig med en enhetlig saksbehandling med standardiserte rutiner. Arbeidsgruppen anser at funksjoner innenfor personaladministrasjon er av koordinerende art og derfor bør utføres på fakultetsnivå. Det vil kreve ressurser om instituttene skal opparbeide den nødvendige kompetanse for å håndtere gjeldende lover, regler og retningslinjer, samt at det vil kreve opplæring i lønns- og personalsystemet som benyttes ved UiB (SLP: ”Statens Lønns- og Personalsystem), som pr. i dag er lite brukervennlig. Fakultetet vil også fra høsten 2003 ivareta kontakt med det annonsebyrå som har kontrakt på utlysning av stillinger mv. ved UiB.
Arbeidsgruppen framholder at det er ønskelig at personalforvaltningen ved fakultetet blir mer dynamisk. Ved etablering av større instituttenheter er det mulig å sikre økt kompetanse knyttet til personalforvaltning her. Håndtering av lønnsbudsjettene på instituttene kan medføre en rasjonaliseringsgevinst for fakultetet samlet sett. Det er også mulig å forenkle flere personalfunksjoner. Denne gevinsten kan investeres i mer strategisk rettet personal-forvaltning, knyttet til for eksempel kompetansefokusering for administrativt og teknisk personale. Ved økt kompetansefokusering vil viktige støttefunksjoner fremstå som mer effektive redskaper for fakultetets virksomhet. 

Som en følge av delegering av rammebudsjett for lønn til instituttnivå anser styringsgruppen at det blir viktig å fokusere på personalforvaltning ved instituttene og at den personaladministrative kompetanse styrkes på instituttnivå. 
Konklusjon: 

Styringsgruppen anbefaler følgende premisser og arbeidsdeling fakultet/institutt for personaladministrative oppgaver:
· De fleste administrative funksjonene vedrørende alle typer tilsettinger utføres i samsvar med prinsippet om fullført saksbehandling på instituttnivå. 
· Preklinisk institutt og Institutt for samfunnsmedisinske fag har i dag et volum, størrelse og beliggenhet som gjør det rasjonalt å disponere rammebudsjett og håndtere personaladministrasjon selv.  

De universitetsklinikknære instituttene: Institutt for indremedisin, Institutt for kirurgiske fag, Gades institutt og Institutt for klinisk medisin og molekylærmedisin bør danne en felles servicegruppe som utfører økonomi- og ressursadministrasjon og personal-administrasjon. Servicegruppen må knyttes nært til de enkelte instituttene, der servicegruppen skal utføre det administrative arbeidet på oppdrag fra instituttene. Saksgangen/kommunikasjonen med fakultetet går fra instituttet v/styrer og administrativ leder og vice versa. 

Dette vil være en modell som også faller sammen med saksfellesskapet med Unifob/Innovest og Helse Bergen.
· Når lønnsmidlene skal disponeres på instituttnivået må instituttene bli mer aktive personalpolitiske utøvere. Instituttene må ha tilstrekkelig kompetanse til å ivareta UiBs personalpolitikk, deriblant håndtere avtaleverk (Hovedavtalen og særavtaler) og regelverk i Statens personalhåndbok og UiBs regelsamling. 
Informasjons- og drøftingsutvalget (IDU) er organ for informasjon- og drøfting på fakultetet.
· Fakultetets Seksjon for personaladministrasjon må i samarbeid med instituttene utvikle en helhetlig plan for kompetanseutvikling for fakultetets administrative tilsatte. Tilsvarende utviklingstiltak bør også utføres for fakultetets ansatte i tekniske stillinger. 

For utfyllende oversikt over arbeidsdelingen vises til arbeidsgruppens rapport (Vedlagg 6).

6.  Kompetanse ved fakultetets enheter

UiB’s kompetansestrategi for 2003-2005 understreker at kompetanseutvikling er en kontinuerlig prosess og at Universitetets kompetansebehov skal være avgjørende for valg av tiltak. Det er et lederansvar å legge til rette for kompetanseutvikling, men den enkelte medarbeider må også ta ansvar for vedlikehold og utvikling av egen kompetanse. Utvikling av nødvendig kompetanse for å utføre arbeidsoppgaver på en hensiktsmessig måte er ikke frivillig for den enkelte. 

Administrative funksjoner desentraliseres fra sentraladministrasjonen til fakultetene og flere fakulteter vurderer sentralisering av administrative funksjoner fra institutter til fakultetsnivå eller desentralisering av administrative funksjoner fra fakultet til instituttnivå. Slike organisatoriske endringer vil medføre endringer i oppgaver og dermed nye krav til kompetanse for administrativt personale.

Utviklingen av ny teknologi og nye administrative systemer fører til skjerpede krav til kompetanse i de enkelte ledd i administrasjonen. Skal fakultetet disponere personellressursene på en god måte i forhold til de nye utfordringene, herunder planlegge kompetanseutvikling på individnivå, er det behov for kartlegging av den enkeltes kompetanse. I denne omgang er det administrativt personale og IT-personale som deltar i kartleggingen.

Det er viktig at det administrative personale har tilstrekkelig kompetanse slik at de kan utgjøre et profesjonelt service- og støtteapparat for det vitenskapelige personalet. Ved institutt-sammenslåing kan man få en rasjonaliseringsgevinst som kan gi mulighet for spesialisering. Ansatte i administrative lederstillinger bør ha kompetanse i personalledelse og -utvikling. 
6.1 Krav til kompetanse — studie- og forskningsadministrasjon

Fakultetet vil få ansvar for flere studieprogrammer. Som påpekt tidligere vil Kvalitetsreformen sette store krav til det administrative personalet, og enheter bør ha studie-administrativ kompetanse på førstekonsulentnivå. Dette gjelder spesielt instituttene som får ansvaret for de fleste administrative oppgavene knyttet til masterprogrammene. 

Studie- og forskningskonsulent bør i tillegg til de generelle kravene for stillingen iht. "Rett-ledende beskrivelse - stillingsinnhold og kvalifikasjonskrav for administrative, bibliotekar- og tekniske stillinger" ha god kjennskap til regelverk på feltet og kunne benytte de administrative systemene og informasjonssystemene som benyttes ved UiB, ha god muntlig og skriftlig framstillingsevne, service-innstilling og grunnleggende IT-kompetanse. Dersom enheten ikke har studie-/forskningsadministrativt personale ihht. kravene, bør kontorsjef/kontorleder ha tilsvarende kompetanse. Administrativt personale med lavere formalkompetanse og høy realkompetanse kan utfylle og sammen med kontorsjef/kontorleder utgjøre den kompetanse som kreves for enheten.

Fakultetet har i samarbeid med Unifob as. arbeidet for å rekruttere en forskningsrådgiver med arbeidsoppgaver hovedsaklig tilknyttet Det medisinske fakultet. Forskningsrådgiver må ha høyre utdanning fra universitet eller høyskole og forskningserfaring, helst på doktorgradsnivå og fortrinnsvis innen medisinsk, helsefaglig eller basalbiologisk forskning. I tillegg forutsettes erfaringsbasert kompetanseoppbygging. Det bør også vurderes om ikke de enkelte storinstitutt med fordel kan knytte til seg en forskningsrådgiver for å utarbeide søknader og håndtere rapportplikt og administrasjon av eksterne 
6.2 Krav til kompetanse — økonomi- og ressursadministrasjon og personal-administrasjon

Fakultetet flytter ved desentralisering av lønnsbudsjettet beslutningsmyndighet og oppfølging av nærmere 200 mill kroner fra fakultetsnivå til instituttnivå.  Det må da også stilles presise krav til økonomikompetanse ved instituttene fordi selv mindre feilvurderinger på slike tallstørrelser kan få store konsekvenser.
Når ansvar for lønns- og driftsbudsjett overføres til instituttene/felles serviceenhet for instituttene, må alle enhetene ha formal- og/eller realkompetanse som kan ivareta budsjettkontroll og økonomistyring og bruk av Oracle Finacials (OF). Enhetene må ha kunnskap UiBs økonomiforvaltning som framgår av Regelsamlingen. I tillegg må arbeid med eksternt finansierte prosjekter håndteres på instituttnivå. 
På denne bakgrunn bør alle institutter ha anledning til å bestemme om de vil ha kontorsjef som har ansvar for daglig drift av instituttet og leder instituttets administrasjon. Kontorsjef og/eller økonomikonsulent ved instituttet/serviceenheten vil også være instituttstyrers nærmeste rådgiver i forvaltningen av budsjettet. Arbeidsgruppen for økonomi- og ressursadministrasjon anbefaler at ett års studier i økonomisk-administrative fag (60 studie-poeng) bør inngå som et minimumskrav i kontorsjefens (eventuelt økonomikonsulentens) kompetanse. 

Gruppen for personaladministrasjon anbefaler at det ved hvert institutt hvor det ikke er tilsatt administrativ leder (kontorsjef), minimum må være tilsatt en person på førstekonsulentnivå (som da må fungere som administrativt ansvarlig). 

Personalkonsulentene bør i tillegg til de generelle kravene for stillingen iht. "Rettledende beskrivelse - stillingsinnhold og kvalifikasjonskrav for administrative, bibliotekar- og tekniske stillinger" ha god kjennskap til regelverk/retningslinjer på det personaladministrative feltet, interesse for og erfaring innen personalforvaltning, god muntlig og skriftlig fremstillingsevne, serviceinnstilling, og grunnleggende IT-kunnskaper (datakortet).                                       

6.3. Forslag til hvordan kompetanse kan opparbeides/tilføres fakultetet og instituttene 
Et av problemene ved tidligere instituttstruktur har bl. a. vært sårbarhet i forhold til at det var én administrativ tilsatt ved flere enheter. Det er heller ikke mulig å opparbeide/vedlikeholde kompetanse i forhold til å benytte de administrative systemene som nå er i bruk ved universitetet innenfor alle de fire hovedsaksområdene. 

Utfordringen blir å opparbeide kompetanse ved enhetene i forhold til 

· manglende kompetanse ut fra gjennomført kompetansekartlegging, 
· endring av ansvar- og arbeidsoppgaver som følge av ny instituttstruktur, og i forhold til å 
· ta i bruk de administrative systemene fullt ut. 
Kompetansegapet kan fylles ved kompetanseheving av egne ansatte eller ved nyrekruttering. Det vises her til DAK-sak 103/02: Universitetets personalpolitikk i omstillingsprosesser. For å fremme intern mobilitet, forhindre overtallighet og for å oppnå best mulig utnyttelse av interne ressurser, har Universitetet i Bergen iverksatt at administrative stillinger (bortsett fra lederstillinger) inntil videre ikke blir lyst ut eksternt før intern rekruttering er forsøkt. 
Kompetansekartleggingen er gjennomført for å avdekke et eventuelt kompetansegap ved fakultetet. Kompetansehevingsprogram for den enkelte ansatte må avtales med leder i medarbeidersamtaler. Det er viktig å understreke den enkeltes ansvar for å medvirke, både når det gjelder egen kompetanseutvikling og vilje til å ta på seg nye oppgaver. 
I kompetansekartleggingens veiledning heter det: ”I vurdering av kompetansen din på området skal du ta utgangspunkt i de konkret krav som stilles til deg i oppgaveløsningen og om du har tilstrekkelig kompetanse i forhold til dette”. Kompetansekartleggingen er utført like etter innføring av ny instituttstruktur. Endring av arbeidsoppgaver i forhold til ny struktur er ikke innført, og ansatte har rapportert kompetanse i forhold til oppgaver de har utført i den tidligere instituttstrukturen. 

Av kompetanseregistreringen framgår det at en eller flere ved enhetene har ”Meget god kompetanse”, ”God kompetanse” eller ”Middels kompetanse” innenfor de fleste arbeids-oppgaver som utføres ved enhetene pr. i dag. Gjennomgangen av ansattes egen vurdering av sin kompetanse viser likevel at noen institutter mangler god kompetanse innenfor enkelte viktige saksfelt og i bruk av administrative verktøy. Av disse kan nevnes:

Studieadministrative oppgaver:

· Kjennskap til studie- og eksamensreglementet

· Studieinformasjon

· Opptak av studenter (mastergrad)

· Felles studentsystem (FS).

Forskningsadministrative oppgaver:

· Adm. oppgaver knyttet til doktorgradsprogrammet

· Administrasjon av doktordisputaser

· Arbeid knyttet til ekstern finansierte prosjekter.

Økonomi- og ressursadministrasjon:

· Budsjettkontroll

· Økonomistyring

· Kunnskap om økonomirutiner for UiB

· Oracle Financials (OF)

· Arbeid knyttet til eksternt finansierte prosjekter.

Personaladministrasjon:

· Personalregelverk, inkl. rutiner i forbindelse med utlysninger, tilsettinger, oppsigelser, fravær, permisjoner.

· Arbeid knyttet til eksternt finansierte prosjekter.

Ledelse:

· HMS-arbeid

· Personalledelse

· Utviklings- og strategiarbeid

Annet:

· Rombestilling LOCUS

· Utarbeide/vedlikeholde nettsider

6.4 Konkrete forslag til kompetansehevingstiltak

Det vises til manglende kompetanse innenfor saksområder beskrevet ovenfor, der det må gjennomføres opplæring. I tillegg må det gjennomføres systematisk opplæring for å kunne ivareta de nye administrative oppgavene ved instituttene som følge endret instituttstruktur.

Generelt vil styringsgruppen avbefale:
· Datakortet for å heve generell IT-kompetanse: UiB er autorisert som testsenter og ansatte har anledning til å ta Datakortet internt ved universitetet.
· UiBs kurs i regi av Senter for etter og videreutdanning (SEVU): ”Saksbehandling i offentlig forvaltning”, for ansatte som har behov for denne økt saksbehandler-kompetanse og som mangler dette i sin formal-/realkompetanse.

Forslag til kompetansehevingstiltak - Studieadministrasjon
Kompetanseheving kan skje ved 

· kurs, 

· opplæring, 

· nettverkgrupper.
Ved siden av sentrale kompetansehevingsprogrammer som er i gang både for førstelinje- og studieadministrativt personale ved UiB, foreslås arbeidsgruppen å bygge nettverksgrupper ved fakultetet der gjensidig kompetanseutveksling vil være en vesentlig hensikt med gruppene.

Ansatte ved fakultetssekretariatet og flere institutter (Preklinisk institutt (PKI), Institutt for indremedisin og Institutt for samfunnsmedisinske fag (ISF)) deltar i UiBs kompetanse-hevingsprogram for studieveiledere og/eller førstelinjetjeneste. Ansatte ved fakultets-sekretariatet og noen institutter er også med i UiBs brukergrupper for Felles studentsystem (FS) for mastergrad (fakultetssekretariatet, ISF) og doktorgrad (fakultetssekretariatet).

I tillegg bør det ved alle enheter legges til rette for systematisk opplæring i Felles studentsystem (FS) (UiB-interne kurs). 

Ansatte ved fakultetssekretariatet og noen institutter har gjennomført kurset ”Saksbehandling i offentlig forvaltning”.

Forslag til kompetansehevingstiltak - Forskningsadministrasjon

· Interne og eksterne kurs og seminarer for skriving av EU-søknader og andre forskningsprogrammer.

· Tett kommunikasjon med og oppfølging av Forskningsavdelingen/Unifob  om prosedyrer etc.

· For de administrative systemene (FS og Fdok) finnes UiB-intern opplæring.

UiB har i mai 2003 arrangert kurs i skriving av EU-søknader der ansatte ved noen institutter deltok. Det bør som planlagt tilsettes forskningsrådgiver som må få opplæring ved Forskningsavdelingen/Unifob.

Forslag til kompetansehevingstiltak - Økonomi- og ressursadministrasjon

· Ett års studier i økonomisk-administrative fag (60 studiepoeng) kan være et godt minimumsgrunnlag for økonomikonsulent/kontorsjef. Realkompetanse kombinert med relevant etterutdanning kan også sikre grunnleggende økonomiforståelse. 

· Kurs i Bedriftsøkonomiske analyser (4 vekttall) ved BI som UiB tilbyr sine ansatte anbefales. Kurs v/BI og NHHs deltidsstudium er mulig å ta som etterutdanning for dem som allerede er i jobb. 
· For de administrative systemene finnes UiB-interne kurs. 

Det er etablert et økonomiforum ved fakultetet i samarbeid med Personal- og økonomiavdelingen.

Forslag til kompetansehevingstiltak - Personaladministrasjon
· Norges Handelshøyskole: Deltidsstudium 

· Statskonsult: Opplæring koordineres av PØA i samarbeid med fakultetene, slik at Statskonsult kan arrangere kurs ved UiB (det vil være mer kostnadseffektivt at kursarrangør kommer til Bergen).

· Opplæring i lov- og avtaleverk vedr. personalsaker.
· Der hvor forholdene ligger til rette for det, bør det oppfordres til jobbrotasjon/ hospitering både innad og på tvers av fakultetets enheter. Dette vil være et effektivt verktøy for tilføring av kompetanse.

Kompetansehevingstiltak som er aktuelle innenfor alle saksområder:

På grunnlag av forslag fra arbeidsgruppene og instituttene foreslås tiltak som vil fremme god kommunikasjon og føre til gjensidig kompetanseutveksling ved fakultetets enheter:
· Etablering av nettverksgrupper 
· Styrking av service- og koordineringsfunksjonene ved fakultetssekretariatet innenfor alle hovedarbeidsfeltene
Nettverksgrupper.

Alle arbeidsgruppene foreslår at det dannes nettverksgrupper innenfor de ulike arbeidsfeltene. Standardiserte rutiner og godt/funksjonelt nettverk mellom medarbeidere ved ulike miljø  kan gi fleksibilitet ved sykdom/ferie og redusere sårbarheten ved at ansatte ved instituttene kan avlaste/vikariere for hverandre. En forutsetning for å lykkes er at bemanning/kompetanse er dimensjonert i forhold til oppgavene.

Innenfor både personaladministrasjon og økonomi- og ressursadministrasjon er det naturlig å etablere et personalforum og et økonomiforum i samarbeid med Personal- og økonomi-avdelingen. Dette vil være med på å skape et funksjonelt nettverk på tvers av instituttgrensene. 

Innenfor studie- og forskningsadministrasjon er det også behov for samarbeid med sentral-avdelingene. På studiesiden har Utdanningsdirektøren etablert et forum for de studie-administrative lederne på fakultetsnivå. Det kan være aktuelt at representanter fra Utdannings-avdelingen og Forskningsavdelingen inviteres på nettverksmøter ved fakultetet. 

Det foreslås også at det innen nettverksgruppene kan dannes en styringsgruppe/referanse-gruppe der fakultetet og instituttene er representert. Styringsgruppen kan gi innspill vedr. kompetanseutvikling og andre personalpolitiske forhold. 

Servicefunksjoner

Styrking av service- og koordineringsfunksjonene ved fakultetet kan lette kompetansepresset på instituttene.  Eksempler på tiltak som vil være til hjelp for instituttene er:

· Utarbeidelse og vedlikehold av retningslinjer og maler

· Veiledning og rådgivning

· Systematisk opplæring

· Styrking av kommunikasjon og informasjonsflyt.

Instituttnivå vil dra nytte av en styrking av rådgivnings- og støttefunksjon ved fakultetet innenfor alle hovedarbeidsfelt. Ved delegering av rammebudsjett til instituttene er det i første omgang aktuelt med:

· Målrettet opplæring i beregning av lønnskostnader

· Aktiv deltakelse fra fakultetets side ved utarbeidelse av lønns- og driftskostnader

· At fakultetet utarbeider funksjonelle rutiner for budsjettering og økonomirapportering

· At det finnes rådgivningskompetanse på tilstrekkelig nivå ved fakultet og at instituttene har tilgang til denne ved behov

6.5 Tid til kompetanseheving

Det må frigjøres tilstrekkelig tid til kompetansehevingstiltak, og det må sikres at sårbarheten ved (lengre) fravær blir minimalisert, gjerne ved at minst to personer ved enheten overlapper hverandre.  Større enheter gir grunnlag for at flere ansatte har kjennskap til saksområdet. Det siste kan også bygges opp over tid ved stillings-/oppgaverullering, eventuelt gjennom samarbeid mellom flere institutter.  

Utvikling av rutinebeskrivelser er også et viktig tiltak. En forutsetning for god og stabil ivaretaking av arbeidsoppgavene, er at ressurser som settes av til å utføre de administrative oppgaver er dimensjonert slik at arbeidet kan ivaretas både i ordinære og ekstraordinære situasjoner.

7. Styringsgruppens anbefalinger - oppsummering



Kvalitetsreformen foreslår en styrking av grunnenhetene og innføring av enhetlig ledelse. Det forutsetter større organisatoriske enheter med en minimumsstørrelse på 25 fast tilsatte i vitenskapelige stillinger for å kunne sette et institutt i stand til større autonomi.

For å lykkes i den omorganisering som nå igangsettes ved fakultetet, er det viktig å legge til rette for kompetanseheving som er nødvendig av hensyn til kvalitetsheving av de administrative støttefunksjonene, av hensyn til økt desentralisering av administrative oppgaver til fakultetet og til instituttene og for å kunne gjøre nytte av de administrative støttesystemene som benyttes for resultatrapportering i forhold til ny finansieringsmodell.

Styringsgruppen anbefaler at følgende overordnede prinsipper legges til grunn for de administrative funksjonene:

· Større disposisjonsmulighet og ansvar for instituttene over egne lønns- og driftsrammer.
· Klare og gode kommunikasjonslinjer mellom fakultetet og instituttene.
· Symmetri i organiseringen ved fakultetet og instituttene: Fakultetet og instituttene må ha seksjoner eller personer med ansvar innen de fire hovedområdene.
· Fullført saksbehandling på ett nivå (aktuelt for alle de fire hovedområdene)

· Sikre kompetansen der oppgavene skal utføres.
· Redusere sårbarhet og personavhengighet.
· De administrative tjenestene må ha god kvalitet på alle trinn, ikke minst ekspedisjonstjenestene.
· Utarbeiding av serviceerklæringer for utførelse av administrative tjenester.
Hovedtrekkene i styringsgruppens anbefalinger for arbeidsdeling fakultet – institutt og for kompetanseutviklingstiltak blir derfor:

· Fakultetet må ivareta utviklingsoppgaver, strategioppgaver og oppgaver av koordinerende art. Fordeling av strategiske midler skal ligge på fakultetsnivå. 

· Beslutningsmyndighet for lønnsbudsjettet delegeres til instituttene. Fakultetsstyret må ved budsjettfordelingen for 2004 vedta ramme for instituttenes lønnsbudsjett. Fakultetet synliggjør den knapphet som ligger i lønnsbudsjettet og fordeler knappheten til instituttene. 
· Ansvar- og arbeidsoppgaver for økonomi- og ressursadministrasjon legges til instituttene. Det opprettes en felles servicegruppe ved de universitetsklinikknære instituttene for å ta hånd om rammebudsjett og personaladministrasjon.
· Økonomirapporteringen fra institutt til fakultet formaliseres slik at fakultetsstyret reelt kan overvåke økonomien ved instituttene i løpet av året.

· Fakultetet må ivareta oppgaver av koordinerende art for studieprogrammer der flere institutter er involvert. For studieprogrammer som i hovedsak involverer ett institutt bør det administrative arbeidet utføres på instituttnivå. 
· Det faglige og administrative ansvaret for doktorgradsutdanningen ligger på fakultets-nivået, med delegering av oppgaver til instituttene i samsvar med nytt reglement for PhD-graden.
· Det er behov for økt satsing på forskningsadministrative oppgaver, bl. a. satsing på rådgivning og posisjonering i forhold til eksterne finansieringskilder. Dette er et delt institutt-/fakultet-/Unifob-ansvar.
· Kvalitativ bedre og koordinert rapportering blir viktig i forhold til tilførsel av resultatmidler. Dette er i første rekke et instituttansvar med fakultetet som kontroll-/ koordineringsorgan.
· Ny organisering av eksternt finansiert virksomhet medfører at økonomi-rapporteringen fra prosjekt til institutt og fakultet formaliseres for prosjekter utenom Unifob og 3.modellen, slik at instituttstyrene og fakultetsstyret reelt kan overvåke økonomien i prosjektene.

· De fleste administrative funksjonene vedrørende alle typer tilsettinger utføres på instituttnivå. 
· Instituttene må bli mer aktive personalpolitiske utøvere. 
Kompetansehevingstiltak 

Det er en målsetting å bygge opp kompetanse og erfaring som til enhver tid sikrer utførelsen av arbeidsoppgavene ved instituttene og fakultetet og gjør disse minst mulig avhengig av enkeltpersoner og dermed mindre sårbar. Dette kan gjennomføres ved:
· Lage en helhetlig plan for kompetanseutviklingstiltak.
· Frigjøre tid til kompetanseheving.
· Etablere nettverksgrupper innenfor alle hovedarbeidsområder.
· Styrking av service- og koordineringsfunksjonene ved fakultets-sekretariatet innenfor alle hovedarbeidsområdene.
Skisse av fakultetets organisasjon framgår av Vedlegg 8.
8. Tidsplan for gjennomføring

Ny instituttstruktur er vedtatt implementert fra 1. januar 2003. På grunn av flytteprosessen for de prekliniske instituttene i 2003 utsettes formell sammenslåing og oppstart av videre prosess til senest 1. januar 2004. 
De nye storinstituttene har benyttet 2003 til faglige møter for å forberede sammenslåing. Gjennomføring av dette administrative prosjektet tilsier også at 2003 blir et overgangsår. Etter vedtak om arbeidsdeling fakultet – institutt i juni 2003, må arbeidet videreføres med en konkretisering av endret arbeidsdeling fakultet - institutt med tanke på å etablere balanse mellom arbeidsoppgaver, personalressurser og kompetanse på ansvarshavende og utførende nivå.  

Fakultetet må bruke høsten 2003 til å forberede iverksetting av fakultetsstyrets vedtak om arbeidsdeling, slik at arbeidsdelingen kan etableres i størst mulig grad fra 1. januar 2004.

30.05.03 IHS






� Fullført saksbehandling innebærer at saken er fullstendig belyst før behandling i det første politiske organ. Saksforelegg skal inneholde: Sakens bakgrunn, hvilke viktige hensyn/krav som må eller bør tilfredsstilles ved valg av løsning, alternative løsninger, vurdering av de alternative løsningene, konklusjon, innstilling/forslag til vedtak. Hvis saken skal behandles av flere politiske utvalg, skal alle ha samme saksfremlegg. Fullført saksbehandling er en prosess som har som formål å gi grunnlag for å treffe administrative og politiske beslutninger og samtidig gi grunnlag for å gjennomføre disse beslutningene.�

